গতকাল বেলা বাড়ার সঙ্গে সঙ্গে বনানী, মিরপুর, বাড্ডা-প্রগতি সরণি, র‌্যাডিসনের সামনের দুর্ঘটনাস্থল, বাংলামোটর, শাহবাগসহ বিভিন্ন এলাকায় হাজার হাজার শিক্ষার্থী জড়ো হয়। শনির আখড়ায় শিক্ষার্থীদের চাপা দিয়ে একটি পিকআপ পালিয়ে যাওয়ার ঘটনায় এক ছাত্র নিহত হয়েছে—এমন গুজব ছড়িয়ে পড়লে আরো উত্তেজনা বাড়ে। তবে গতকাল আন্দোলনকারী শিক্ষার্থীরা ছিল অনেকটাই শান্ত। বিমানবন্দর সড়ক, যাত্রাবাড়ী ও মিরপুর ছাড়া কোথাও গাড়ি ভাঙচুর করেনি তারা। এদিকে ঢাকা মহানগর পুলিশ কমিশনার আছাদুজ্জামান মিয়া পুলিশের সদস্যদের শান্ত থেকে দায়িত্ব পালনের ঘোষণা দেন। গতকাল পুলিশও শিক্ষার্থীদের নিবৃত্ত করতে বাধা তৈরির চেষ্টা করেনি। বিকেল ৪টার পর বৃষ্টি শুরু হলে শিক্ষার্থীরা রাজপথ থেকে সরে যায়। এর আগে তারা অভিযুক্ত বাসচালকের ফাঁসির দণ্ড, লাইসেন্স ছাড়া গাড়ি চালানো বন্ধ, নৌমন্ত্রীর পদত্যাগসহ ৯ দফা দাবি আদায় না হলে আন্দোলন চালিয়ে যাওয়ার ঘোষণা দেয়। আজ বৃহস্পতিবার সকাল ১০টায় রাস্তায় মিলিত হওয়ার আহ্বানও জানায় তারা।